Tungevaag & Raaban pitää hulluna sitä, että Swedish House Mafia vaatii päälavalta pois yhtyeitä, jotka eivät ole yhtä menestyneitä kuin he.

Tungevaag ja Raaban kertovat videolla suhteestaan Suomeen.

Weekend-festivaali tuotti kävijöilleen pettymyksen lauantaina, kun kaikki halukkaat eivät mahtuneet katsomaan Alan Walkerin keikkaa, joka ei ollut päälavalla aristin suursuosiosta huolimatta.

Myös norjalainen dj-duo Tungevaag & Raaban siirrettiin pienemmälle lavalle. Festivaaliorganisaatio paljasti Iltalehdelle maanantaina, että syynä olivat pääesiintyjäksi palkatun Swedish House Mafia -yhtyeen vaatimukset.

Yhtye ei halunnut, että samalla päälavalla heidän kanssaan esiintyisi ”pienempiarvoisia” artisteja.

– Sitten Swedish House Mafia ilmoitti peruvansa, mutta siinä vaiheessa ei enää pystytty tekemään muutoksia, ja nämä kaksi artistia jouduttiin pitämään pienemmällä lavalla, festivaalin tiedottaja Tomi Lindblom kertoi Iltalehdelle.

Norjalainen DJMartin Tungevaag, 26, ja ruotsalaistuottaja Robbin Söderlund, 32, ovat tuttu näky Suomessa konemusiikkifestivaaleilla. Fanni Parma

Norjalaisruotsalaisduo Tungevaag & Raaban on nyt kommentoinut Lindblomin sanoja Instagram-tarinassaan. He julkaisivat kommentinsa yhteydessä englanniksi käännetyn otteen Iltalehden tekemästä jutusta aiheesta.

Yhtye on surullinen kuultuaan Swedish House Mafian vaatimuksesta.

– Jos tämä on totta, olemme sanattomia. Swedish House Mafia on ollut yksi suurimmista idoleistamme koskaan ja se, että he ovat pyytäneet meidän, aloittelevien tiskijukkien, siirtämistä pois päälavalta vain siksi, ettemme ole yhtä menestyneitä, on hullua. Jos tämä on totta, olemme todella surullisia ja pettyneitä, Tungevaag & Raaban kirjoittaa Instagramissa.

Tungevaag & Raaban on Martin Tungevaagin ja Robbin Söderlundin muodostama suosittu norjalainen duo. Yhtye kertoi Iltalehdelle viime viikon perjantaina odottavansa innoissaan Weekend-festivaalia.

– Olemme yllättyneitä suosiostamme Suomessa. Emme osaa sanoa, mistä se johtuu. Kappaleitamme kuunnellaan täällä todella paljon, kaksikko hämmästeli Iltalehdelle.

Weekend-keikkansa jälkeen yhtye vielä kiitti yleisöään sosiaalisessa mediassa. Kuvissa ja videoissa yhtye esiintyy täydelle yleisölle.

– Niin paljon rakkautta Weekendissä tänä vuonna. Olemme tosi onnellisia, että teitä tuli paikalle noin paljon! Nähdään taas pian.

Duo on esiintynyt Weekendissä aiemminkin - tuolloin tosin päälavalla.

Tungevaag & Raaban esiintyvät Suomessa seuraavan kerran lokakuussa.